Nos Mathildis, comitissa Atrebatensis et Burgundie, palatina et domina Salinensis, notum facimus vniuersis quod nos de summa trecentarum librarum paruorum turonensium, annui et perpetui redditus, quas excellentissimus princeps et dominus noster carissimus Philippus, Dei gracia Francie et Navarre rex illustris ac carissima filia nostra Johanna, eadem gracia dictorum regnorum regina, nobis imperpetuum dederunt et concesserunt admortizatas omnino super puteum Salinensem pro omnimoda voluntate nostra facienda, voluimus, disposuimus et ordinavimus, volumus, disponimus et ordinamus pro remedio anime nostre et carissimi domini nostri bone memorie domini Othonis, comitis Burgundie, et antecessorum nostrorum, ad egenorum et pauperum de Castellana, et de domibus desuper existentibus, relevandas in parte miserias, quod singulis annis imperpetuum curatus dicte ville qui pro tempore fuerit, vocatis tamen secum duobus de probis hominibus eiusdem loci, percipiant, recipiant et habeant ad festum sancti Michaelis, quatuor libras cum decem solidis paruorum turonensium, uel equivalentis monete, de qua summa pecunie tercia pars conuertatur per eosdem in emptionem pannorum simplicum, quantum se poterit extendere (F° x, v°) dicta tercia pars. De quibus pannis per e[o]sdem quolibet anno, per quindecim dies ante festum omnium sanctorum, dentur pauperioribus ingenuis mulieribus predicti loci, cuilibet vna tunica, continens quatuor vlnas cum dimidia ad vlnam Bisuncii. De residuis vero duabus partibus dicte pecunie summe similiter emantur et distribuantur, quantum sufficere poterunt vel se extendere dicte due partes, pauperioribus egenis loci prefati, tunice de burellis similiter et sotulares fidelius et vtilius quam poterunt, secundum Deum et eorum consciencias quas super hoc oneramus. Ita quod de dicta summa distributores predicti pro expensis quas facient in petendo et recipiendo dictam summam, et in emendo et distribuendo pannos et sotulares predictos, percipiant et habeant singulis annis quatuordecim solidos paruorum turonensium. Volentes et ordinantes, cum omnibus pauperibus dicte ville predicta nequeant sufficere, quod illi pauperes tam nobiles quam ignobiles qui vno anno habuerint de predictis tunicis et sotularibus, anno immediate sequenti nichil habeant; constituentes tenore presencium predictos distributores qui pro tempore fuerint receptores dicte summe pecunie singulis annis imperpetuum; ita quod, si non omnes insimul semel uel pluries vacare noluerint aut non potuerint, duo ipsorum predicta nichilominus fideliter exequantur vt in dictis elemosinis participes sint et consortes. Obligantes ex nunc [F° xj, r°] dictis receptoribus qui pro tempore fuerint imperpetuum pro dicta pecunie summa dicto termino anno quolibet persolvenda dictam sauneriam, receptores ac fructus, prouentus, redditus et exitus eiusdem saunerie specialiter et expresse ac promictimus bona fide et sub expressa obligacione heredum et bonorum omnium et singulorum, mobilium et immobilium, presencium et futurorum, dictam summam pecunie singulis annis imperpetuum reddere et soluere quibus supra termino memorato, et eisdem guarentizare, pacificare et deffendere semper contra omnes et vbique. In cuius rei testimonium presentes licteras sigilli nostri fecimus munimine roborari. Datum et actum vicesima die mensis decembris, anno Domini millesimo trecentesimo vicesimo.